當架貨車急速煞停
車入面有個貨箱跣咗出嚟
撞落架豐田 Pirus 度
入面啲嘢灑到一地都係
嗰啲就係幾千公斤
活生生嘅盲鰻
又叫做黏鰻魚
2017 年嘅呢場車禍
搞到一片混亂：
公路上周圍都係
蠕動緊嘅盲鰻
消防員用咗七個鐘頭先將黐住喺地面
嗰層厚厚嘅黏液清除乾淨
盲鰻除咗樣靚之外
最出眾嘅長處就係佢哋嘅黏液
事實上，佢哋應該係
地球上最黐𥹉𥹉嘅動物
但係點解佢哋要黐𥹉𥹉嘅呢？
睇埋落去就知喇
呢條盲鰻用靈敏嘅嗅覺
同皮膚上一點點好似味蕾嘅器官
偵測到一條死魚
佢露出一排排好壯觀嘅齒狀結構
咬落去第一啖
一條鯊魚游過嚟
突然之間撲埋去
盲鰻畀鯊魚強而有力嘅上下顎困住咗
睇起上嚟實死無生
但係盲鰻有招獨門祕技
鯊魚咬緊啲牙齒
但係根本冇盲鰻骨頭可以咬碎
佢咬到嘅只係柔韌嘅軟骨
加上因為盲鰻
鬆拋拋嘅皮膚包住身體
咬落去造成嘅壓力
令盲鰻嘅重要器官
輕輕噉跣開咗
避免受損
呢個就係一條麵
喺件寬鬆嘅潛水衣裏面嘅好處
同時，盲鰻亦會噴出
多到嚇親人嘅黏液
積極噉擊退鯊魚
盲鰻身體每邊
大概有一百個黏液腺
當中有黏液細胞同線細胞
黏液細胞充斥住
幾百個含有濃縮黏液囊
而每個線細胞就含有
錯綜複雜盤繞嘅蛋白纖維
盲鰻收縮黏液腺周圍嘅肌肉
將細胞入面嘅嘢
射出去海水嗰度
黏液囊瞬間發漲爆破
而啲蛋白質纖維就會散開
佢哋會一齊膨脹到
原本體積嘅一萬倍
即時製造出幾公升嘅黏液
由於嗰啲物質係由黏液構成
並受到無數極之纖細
而強韌嘅絲狀纖維所強化
所以呢啲黏液十分之柔軟
但又好結實
啲黏液會撠喺鯊魚脆弱嘅鰓入面
當鯊魚窒息
想清除嗰啲黏液嗰陣
就會放開條盲鰻
而家條盲鰻脫離咗死亡威脅
但係佢亦都陷入咗兩難
被困喺自己造成嘅
一團令人窒息嘅黏液度
佢會點做呢？
佢將自己打成一個結
從尾部開始，畀身體穿過
有效率噉擦甩自己嘅黏液
佢睇落全程都好淡定
仲返去繼續食嘢
當佢食到條屍體
冇咁容易嚼嘅部位
嗱，佢又將自己打成個結
方便借力扯甩嚿肉
盲鰻嘅黏液好犀利
人類都想仿製
而家，好多運動同安全裝備
都係由不可以再生嘅
石油纖維所造成
但係盲鰻嘅黏液纖維線性能
可以媲美尼龍之類嘅纖維
而靠模仿盲鰻黏液嚟製作嘅纖維
有可能成為
更具持續性嘅替代品
同時，喺軍事領域上
探索緊利用盲鰻嘅黏液
作為一種唔會致命
截停船隻嘅武器
方法係黐住啲船嘅螺旋槳
盲鰻除咗精通使用黏液
同埋打結嘅藝術
仲有四個細嘅心臟
同喺 36 小時無氧氣底下
乜事都冇噉繼續存活
佢哋亦會清潔河床
同埋喺深海入面
循環必需嘅養分
最原始嘅盲鰻
早喺超過三億年前
就喺深海入面游嚟游去——
喺盤古大陸仲未分裂
恐龍開始喺世上漫步之前
盲鰻捱過咗多次
大規模嘅生物滅絕事件
世事都畀佢哋睇透喇
睇嚟佢哋而家都仲有
「滑」得好地地嘅粘液